संसदीय कार्य, खाद्य, सार्वजनिक वितरण एवं उपभोक्ता मामले विभाग के मंत्री सरयू राय ने कहा कि राज्य सरकार ने एक बेहतर उपभोक्ता तंत्र का निर्माण किया है इसके लिए पूरे देश में हमारे राज्य की सराहना हुई है। तंत्र के गठित होने से ज्यादा महत्वपूर्ण उसका जमीनी स्तर पर लागू होना है। उन्होंने कहा कि राज्य में उपभोक्ता मामले हेतु निदेशालय का गठन कर उसे सक्षम बनाने का कार्य करना है। अभी खाद्य आपूर्ति निदेशालय के अंतर्गत ही उपभोक्ता मामले का भी क्रियान्वयन हो रहा है। विभाग के अलग से निदेशालय बनने से उपभोक्ता मामलों की अधिक से अधिक सुनवाई हो पायेगी। राय आज खाद्य, सार्वजनिक वितरण एवं उपभोक्ता मामले विभाग द्वारा राष्ट्रीय उपभोक्ता अधिकार दिवस 2017 के अवसर पर होटल बीएनआर चाणक्य में आयोजित कार्यशाला में उपस्थित लोगों को संबोधित कर रहे थे। माननीय मंत्री ने कहा कि आज के कार्यशाला द्वारा उपभोक्ता मामले के बारे में लोगों को जागरूक कराने का सराहनीय कार्य किया जा रहा है। हमें हर घर तक जागो ग्राहक जागो का नारा पहुँचाना है ताकि लोग जागरूक हो सके तथा अपने उपभोक्ता के अधिकार को जान सके।